Home > Publications > Public Information > F > Kwelvrae oor MIV en Vigs &gt Moet ek Alleen Gaan of Behoort ek my Seksmaat Saam met my te Neem vir 'n MIV-toets?
Moet ek Alleen Gaan of Behoort ek my Seksmaat Saam met my te Neem vir 'n MIV-toets?
Vraag: Ek beplan om 'n MIV-toets te ondergaan. Moet ek alleen gaan of behoort ek my seksmaat saam met my te neem As my maat saamgaan, sal ek die besonderhede van my seksuele geskiedenis in sy teenwoordigheid moet onthul Is daar omstandighede waarin dit raadsaam kan wees om alleen te gaan?
Antwoord: As jou seksmaat instem om saam met jou te gaan en ook instem om getoets te word, is dit gewoonlik die beste scenario. Een van die groot oogmerke van vrywillige berading en toetse (VBT) is om MIV-besmetting te voorkom deur gedragsverandering. Wêreldwye navorsing het getoon dat wanneer beide maats terselfdertyd getoets word, die waarskynlikheid dat 'n MIV-negatiewe status gehandhaaf sal word, aansienlik toeneem. Een van die redes hiervoor is dat deur saam getoets te word, julle jul toewyding aan mekaar se welsyn toon.
In werklikheid bring julle die kwessie na vore van vertroue en van in staat te wees om op mekaar staat te maak om nie die welstand van die verhouding in gevaar te stel nie.
Dit beteken egter nie dat die maats saam berading ontvang nie. Inteendeel, dit is baie belangrik dat mense afsondelik berading kry voordat hulle die toets ondergaan sodat 'n volledige beoordeling gedoen kan word van die unieke risikofaktore wat op elke indiwidu van toepassing is. Dié bespreking word heeltemal vertroulik gehou. Uitslae word ook indiwidueel gegee om mense wat MIV-positief bevind word in staat te stel om te besluit hoe om ten beste die kennis te hanteer. By ATICC word mense die geleentheid gegee, as hulle dit sou verkies, om hulle uitslae saam te bespreek voor hulle berader(s). Dit stel maats in staat om toekomstige voorkomingsmaatreëls en ander belangrike kwessies soos vertroue te ondersoek.
Soms is net een maat se toets positief. Sulke verhoudings word MIV-teenstrydig genoem. In sulke gevalle kan bykomende toetse nodig wees om vas te stel of die persoon wie se toets negatief is in die tydperk is wanneer die besmetting nie opgespoor kan word nie (die sogenaamde "venstertydperk"). Voortgesette berading vir die paar help baie in die tyd van onsekerheid. As beide maats se toets positief is, is voortgesette berading natuurlik ook voordelig om hulle te help om die situasie te hanteer.
Daar is egter 'n aantal moontlike situasies waar dit raadsaam sal wees om alleen die VBT te ondergaan. Dit gebeur gewoonlik in verhoudings waar daar 'n mate van wantroue, swak kommunikasie en/of die moontlikheid van mishandeling of geweld is. Daar is natuurlik ook die situasie waar 'n verhouding pas geëindig het, maar daar moet onthou word dat dit nodig is om drie maande lank te wag nadat die aktiewe seksuele verhouding beëindig is voordat 'n toets ondergaan word.
Nog 'n voordeel van gesamentlike toetse vir beide maats is dat as hulle minstens drie maande lank 'n monogame verhouding gehad het, die probleem van die "venstertydperk" van drie maande wegval as beide se toetse negatief is.
ATICC verskaf VBT, sowel as Pareberading deur Sielkundiges wat werk op die gebied van MIV en vigs.